Eile me siiski enam pokkerit ei mänginud, jäime lihtsalt varakult magama.  Täna mängisin mina Caesarsis 330$ buy-iniga megastack turniiri. Pidasin päris kaua vastu - täpsemalt 9 tundi. Kokku oli turniiril ca 630 mängijat ning lõpetasin 120 hulgas, 63 vist said raha.  Viimaseks käeks jäi JJ v AQ, turnil Q.  Mängijate tase oli keskmine või isegi alla selle. Kuna just täna oli WSOP-il 1500-ne turniir, siis ilmselt olid kõik vähegi rahakamad seal ning Caesarsi turniiril oli täpselt null mulle tuntud pokkerimängijat. Ning kui näiteks võrrelda tänast turniiri Unibet Openiga, kus olid ülekaalus noored agressiivsed skandinaavlased, kelle kätt ära aimata on vägagi keeruline, siis oli vahelduseks superhea mängida rahulike vanemate meestega, kes meelsasti vaatasid sõbralikult  floppi ning reeglina bettisid vaid hea või väga hea käega. Hilisematel levelitel oli selliseid mängijaid muidugi juba vähem ning blindidega 600/1200 on ikkagi küsimus juba selles, et millise käe otsa sa oma käega satud.  Aga jah, üldiselt mulle mängida täna meeldis ja tõdesin taaskord, et deepstack turniirid mulle ikka kohe väga istuvad.  Jama ongi see, et paraku wsop kõrvalturniirid pole sugugi deepstack. Kui täna anti meile 12500 nööpi, siis wsopi 1500-sel saab neid vaid 3000! (Tõsi, wsopil tõusevad  levelid aeglasemalt ja anted tulevad varem, mistõttu mingil hetkel muutuvad turniirid samaväärseiks, aga algus on ikkagi nutune.) Arvestades lisaks asjaolu, et need teiste kasiinode turniirid on odavamad ning kehvema mängutasemega, siis on tõesti peaaegu arusaamatu, miks ma peaks WSOP turniiridele üldse nii väga kippuma. Aga ma vist puhtast auahnusest proovin ülehomme ikkagi ühte neist.  Homme algab Imrel WSOP HORSE, mina teen ilmselt pokkerivaba päeva - käin poes, võtan päikest, sulistan basseinis  ning laisklen niisama- tundub, et tahab tulla suurepärane päev!